**-สำเนา-**

**รายงานการประชุมสภาองค์การบริหารส่วนตำบลนาเคียน**

**สมัยสามัญ สมัยที่ 3 (ครั้งที่ 1) ประจำปี พ.ศ. ๒๕64**

**ประชุมวันศุกร์ที่ 20 สิงหาคม ๒๕64 เวลา 09.30 น.**

**ณ ห้องประชุมสภาองค์การบริหารส่วนตำบลนาเคียน**

-------------------

## ผู้มาประชุม

|  |  |  |  |  |
| --- | --- | --- | --- | --- |
| ลำดับที่ | ชื่อ – สกุล | ตำแหน่ง | ลายมือชื่อ | หมายเหตุ |
| 1 | นายเกษม จิตร์ถาวร | ประธานสภา อบต. | เกษม จิตร์ถาวร |  |
| 2 | นายบุษพันธ์ บางกรัก | รองประธานสภา อบต. | บุษพันธ์ บางกรัก |  |
| 3 | นายหราด แย่งคุณเชาว์ | สมาชิกสภา อบต. ม.1 | หราด แย่งคุณเชาว์ |  |
| 4 | นายรุ่ม สิทธิฤกษ์ | สมาชิกสภา อบต. ม.2 | รุ่ม สิทธิฤกษ์ |  |
| 5 | นายกะหรีม กายแก้ว | สมาชิกสภา อบต. ม.2 | กะหรีม กายแก้ว |  |
| 6 | นายไชยรัตน์ ดาราไก | สมาชิกสภา อบต. ม.3 | ไชยรัตน์ ดาราไก |  |
| 7 | นายหมาน บุญมาศ | สมาชิกสภา อบต. ม.3 | หมาน บุญมาศ |  |
| 8 | นายอารีส รับไทรทอง | สมาชิกสภา อบต. ม.4 | อารีส รับไทรทอง |  |
| 9 | นายอิสมะแอน ธานมาศ | สมาชิกสภา อบต. ม.5 | อิสมะแอน ธานมาศ |  |
| 10 | นายกอเดช จิตจารักษ์ | สมาชิกสภา อบต. ม.6 | กอเดช จิตจารักษ์ |  |
| 11 | นายโดยรอหมาน วงหัส | สมาชิกสภา อบต. ม.6 | โดยรอหมาน วงหัส |  |
| 12 | นายอานนท์ ทองเสภี  | สมาชิกสภา อบต. ม.7 | อานนท์ ทองเสภี |  |
| 13 | นายยุโสบ รักดี | สมาชิกสภา อบต. ม.8 | ยุโสบ รักดี |  |
| 14 | นายภูวนาถ มานพศิลป์ | สมาชิกสภา อบต. ม.9 | ภูวนาถ มานพศิลป์ |  |
| 15 | นายอุดมศักดิ์ ปรางเพ็ชร | สมาชิกสภา อบต. ม.9 | อุดมศักดิ์ ปรางเพ็ชร |  |
|  |  |  |  |  |

## ผู้ไม่มาประชุม

|  |  |  |  |
| --- | --- | --- | --- |
| ลำดับที่ | ชื่อ-สกุล | ตำแหน่ง | หมายเหตุ |
| 1 | นายฮาริ ไวฤทธิ์ | สมาชิกสภา อบต. ม.1 | ลาป่วย |

## ผู้เข้าร่วมประชุม

| ลำดับที่ | ชื่อ – สกุล | ตำแหน่ง | ลายมือชื่อ | หมายเหตุ |
| --- | --- | --- | --- | --- |
| 1 | นายจรรยา ตัดสายชล | นายก อบต. | จรรยา ตัดสายชล |  |
| 2 | นายนิพนธ์ แย่งคุณเชาว์ | รองนายก อบต. คนที่ 1 | นิพนธ์ แย่งคุณเชาว์ |  |
|  |  |  |  |  |
| 3 | นางอภิญญา บุรินทร์โกษฐ์ | รองปลัด อบต. | อภิญญา บุรินทร์โกษฐ์ |  |
| 4 | นางกานต์ณิชา ช่วยชัย | หัวหน้าสำนักปลัด | กานต์ณิชา ช่วยชัย |  |
| ลำดับที่ | ชื่อ – สกุล | ตำแหน่ง | ลายมือชื่อ | หมายเหตุ |
| 5 | นายประสาน จตุกาญจน์ | ผู้อำนวยการกองช่าง | ประสาน จตุกาญจน์ |  |
| 6 | นางสาวนัยนา กูสมาน | ผู้อำนวยการกองคลัง | นัยนา กูสมาน |  |
| 7 | นางศศิวิมล ทองเสมอ | หัวหน้าฝ่ายนโยบายฯ | ศศิวิมล ทองเสมอ |  |
| 8 | น.ส.พิมพ์พร ลิ่มเรืองธรรม | หัวหน้าฝ่ายบัญชี | พิมพ์พร ลิ่มเรืองธรรม |  |
| 9 | นายสำฤทธิ์ หัตประดิษฐ์ | หัวหน้าฝ่ายบริหารฯ | สำฤทธิ์ หัตประดิษฐ์ |  |
| 10 | นายประเสริฐ จงฤกษ์มงคล | หัวหน้าฝ่ายก่อสร้างและซ่อมบำรุง | ประเสริฐ จงฤกษ์มงคล |  |
| 11 | นางสาวชนิดา ศรตะบำ | นักจัดการงานทั่วไป | ชนิดา ศรตะบำ |  |
| 12 | นายวรุต สนติวงศ์ | นายช่างไฟฟ้า | วรุต สนติวงศ์ |  |
|  |  |  |  |  |

**1เริ่มประชุม เวลา 09.30 น.**

|  |  |
| --- | --- |
| นายเกษม จิตร์ถาวรประธานสภาฯ | ขณะนี้ถึงเวลาประชุมสภาองค์การบริหารส่วนตำบลนาเคียน กระผมได้ตรวจรายชื่อสมาชิกสภาองค์การบริหารส่วนตำบลแล้ว ปรากฏว่าครบองค์ประชุม กระผมจึงขอเปิดการประชุมสภาองค์การบริหารส่วนตำบล สมัยสามัญ สมัยที่ 3 (ครั้งที่ 1) ประจำปี พ.ศ. 2564 ตามระเบียบวาระการประชุม ต่อไปนี้ |
| **ระเบียบวาระที่ ๑**นายเกษม จิตร์ถาวรประธานสภาฯ | **เรื่องที่ประธานแจ้งให้ที่ประชุมทราบ** 1.1 ตามที่ นายโดยรอหมาน วงหัส ตำแหน่ง สมาชิกสภาองค์การบริหารส่วนตำบลนาเคียน ซึ่งดำรงตำแหน่ง เลขานุการสภาองค์การบริหารส่วนตำบลนาเคียน ตามมติเห็นชอบของที่ประชุมสภาองค์การบริหารส่วนตำบลนาเคียน สมัยวิสามัญ สมัยที่ 4 ประจำปี 2563 เมื่อวันที่ 27 พฤศจิกายน 2563 ซึ่งนายโดยรอหมาน วงหัส สมาชิกสภาองค์การบริหารส่วนตำบลนาเคียน ได้ขอลาออกจากตำแหน่งเลขานุการสภาองค์การบริหารส่วนตำบลนาเคียน เมื่อสมัยวิสามัญ สมัยที่ 1 ประจำปี พ.ศ.2564 วันที่ 27 กรกฎาคม 2564 เนื่องจากมีภารกิจไม่สามารถปฎิบัติหน้าที่ในตำแหน่งเลขานุการสภาฯ ได้ จึงทำให้ตำแหน่งเลขานุการสภาองค์การบริหารส่วนตำบลนาเคียนว่างลง ซึ่งระเบียบกระทรวงมหาดไทยว่าด้วยข้อบังคับการประชุมสภา ท้องถิ่น พ.ศ.2547 แก้ไขเพิ่มเติมถึง (ฉบับที่ 2) พ.ศ.2554 ข้อ 19 วรรคสอง “ในการประชุมสภาท้องถิ่นครั้งใด ถ้าไม่มีเลขานุการสภาท้องถิ่นหรือมีแต่ไม่อยู่ หรืออยู่แต่ไม่สามารถปฏิบัติหน้าที่ได้หรือไม่ยอมปฏิบัติหน้าที่ ให้สภาท้องถิ่น เลือกสมาชิกสภาท้องถิ่นหรือข้าราชการหรือพนักงานขององค์กรปกครองส่วนท้องถิ่นนั้นคนหนึ่งเป็นผู้ปฏิบัติหน้าที่เลขานุการสภาท้องถิ่นเฉพาะในการประชุมคราวนั้น” กระผมจึงขอให้ที่ประชุมได้พิจารณาเลือกเลขานุการเป็นการชั่วคราวเพื่อทำหน้าที่ในสภาฯก่อนจะคัดเลือกเลขานุการคนใหม่ ในระเบียบวาระที่ 4 ต่อไป ขอเชิญที่ประชุมได้เสนอชื่อผู้ที่จะปฏิบัติหน้าที่เลขานุการสภาฯ ในการประชุมครั้งนี้เป็นการชั่วคราว ขอเชิญเสนอได้เลยครับ  |
| นายอานนท์ ทองเสภีสมาชิกสภาฯ หมู่ที่ 7  | เรียนประธานสภาฯ ที่เคารพ คณะผู้บริหารและสมาชิกสภา อบต. ทุกท่าน กระผมนายอานนท์ ทองเสภี สมาชิกสภาฯ หมู่ที่ 7 ขอเสนอนายสำฤทธิ์ หัตประดิษฐ์ หัวหน้าฝ่ายบริหารงานทั่วไป ทำหน้าที่เป็นเลขานุการสภา องค์การบริหารส่วนตำบล นาเคียน เป็นการชั่วคราว ครับ |
| นายเกษม จิตร์ถาวรประธานสภาฯ | ขอผู้รับรอง 2 ท่านครับ 1. นายยุโสบ รักดี สมาชิกสภาฯ หมู่ที่ 8 2. นายไชยรัตน์ ดาราไก สมาชิกสภาฯ หมู่ที่ 3มีสมาชิกสภาฯ ท่านใดจะเสนออีกบ้างครับ ขอเชิญครับ  |
| ที่ประชุม  | - ไม่มี -  |
| นายเกษม จิตร์ถาวรประธานสภาฯ | เมื่อไม่มีท่านใดจะเสนออีก กระผมจะขอมติจากที่ประชุมสภาฯ สมาชิกสภาฯ ท่านใดเห็นชอบให้ นายสำฤทธิ์ หัตประดิษฐ์ หัวหน้าฝ่ายบริหารงานทั่วไป เป็นเลขานุการสภาองค์การบริหารส่วนตำบลนาเคียน เป็นการชั่วคราว โปรดยกมือครับ |
| ที่ประชุม | มีมติ เห็นชอบ........14.........เสียงไม่เห็นชอบ..............-............เสียงงดออกเสียง.............1..........เสียง |
| นายเกษม จิตร์ถาวรประธานสภาฯ | สรุปว่า นายสำฤทธิ์ หัตประดิษฐ์ หัวหน้าฝ่ายบริหารงานทั่วไป ได้รับเลือกเป็นเลขานุการสภาฯ เป็นการชั่วคราว กระผมขอเชิญนายสำฤทธิ์ หัตประดิษฐ์ หัวหน้าฝ่ายบริหารงานทั่วไป ขึ้นมาปฏิบัติหน้าที่เลขานุการสภาเป็นการชั่วคราวครับ ขอเชิญครับ  |
| ที่ประชุม | รับทราบ |
| นายเกษม จิตร์ถาวรประธานสภาฯ | ก็ขอเข้าสู่ระเบียบวาระที่ 2  |
| **ระเบียบวาระที่ ๒** | **เรื่องรับรองรายงานการประชุมสภาองค์การบริหารส่วนตำบล สมัยวิสามัญ สมัยที่ 1 ประจำปี พ.ศ. ๒๕64 เมื่อวันที่ 27 กรกฎาคม 2564** |
| นายเกษม จิตร์ถาวรประธานสภาฯ | ขอเชิญเลขานุการสภาชั่วคราวฯ ชี้แจงรายงานการประชุม |
| เลขานุการสภาชั่วคราว | เรียนท่านประธานสภาฯ ที่เคารพ ผู้บริหารฯ และสมาชิกสภา อบต. ทุกท่าน ตามที่คณะกรรมการตรวจรายงานการประชุม ได้ประชุมและได้ตรวจรายงานการประชุมโดยที่ประชุมมีมติให้เป็นไปตามเดิม และได้เสนอให้ท่านประธานสภาฯ ไปแล้วนั้น กระผมขอให้สมาชิกสภาองค์การบริหารส่วนตำบลทุกท่าน ได้ตรวจดูรายงานการประชุมสภาองค์การบริหารส่วนตำบล สมัยวิสามัญ สมัยที่ 1 ประจำปี พ.ศ. ๒๕64 เมื่อวันที่ 27 กรกฎาคม 2564 ตามเอกสารสำเนารายงานการประชุมสภาฯ ที่ได้แจกให้ไปก่อนหน้านี้แล้ว และสมาชิกสภาองค์การบริหารส่วนตำบลทุกท่าน คงจะได้ตรวจดูแล้ว (สรุปย่อหน้าที่ ๑ - 20) กระผมขอชี้แจงรายละเอียดเพียงแค่นี้ ขอขอบคุณครับท่านประธานสภาฯ |
| นายเกษม จิตร์ถาวรประธานสภาฯ | ขอขอบคุณเลขานุการสภาฯ ตามที่เลขานุการสภาฯ ได้ให้สมาชิกสภาฯ ตรวจดูรายงานการประชุมสภาฯ สมัยวิสามัญ สมัยที่ 1 ประจำปี พ.ศ.๒๕64 เมื่อวันที่ 27 กรกฎาคม 2564 ตามเอกสารสำเนารายงานการประชุมสภาฯ ไม่ทราบว่าสมาชิกสภาฯ ท่านใดจะแก้ไขเพิ่มเติมส่วนใดบ้าง ขอเชิญครับ |
| ที่ประชุม | - ไม่มี –  |
| นายเกษม จิตร์ถาวรประธานสภาฯ  | เมื่อไม่มีสมาชิกสภาอบต.ท่านใดขอแก้ไขกระผมขอให้สมาชิกสภา อบต. ลงคะแนนเสียง รับรองขอมติ สมาชิกสภา อบต. ท่านใดเห็นว่าควรให้การรับรองรายงานการประชุมสภาฯ โปรดยกมือ |
| ที่ประชุม | มีมติรับรอง ......14.......... เสียงไม่รับรอง ...........-............. เสียงงดออกเสียง ......1........... เสียง |
| นายสำฤทธิ์ หัตประดิษฐ์เลขานุการสภาชั่วคราว | เรียนท่านประธานสภาที่เคารพ ขณะนี้จำนวนสมาชิกสภาฯ อยู่ครบองค์ประชุม มีมติรับรอง .......14......... เสียง ครับ |
| นายเกษม จิตร์ถาวรประธานสภาฯ | สรุปว่าที่ประชุมได้มีมติเสียงข้างมาก รับรองรายงานการประชุมสภาองค์การบริหารส่วนตำบล สมัยวิสามัญ สมัยที่ 1 ประจำปี พ.ศ. 2564 เมื่อวันที่ 27 กรกฎาคม 2564 ก็ขอเข้าสู่ระเบียบวาระที่ 3 |
| **ระเบียบวาระที่ ๓**นายเกษม จิตร์ถาวรประธานสภาฯ | **เรื่องที่เสนอให้ที่ประชุมทราบ****3.1** **รายงานผลการจัดทำแผนพัฒนาท้องถิ่น (พ.ศ.2561 – 2565) แก้ไข ครั้งที่ 12/2564** ขอเชิญนายกฯ ชี้แจงรายละเอียดครับ ขอเชิญครับ |
| นายจรรยา ตัดสายชลนายก อบต. | เรียนท่านประธานสภาฯ ที่เคารพ ผู้บริหาร และสมาชิกสภา อบต.ทุกท่านผมขอชี้แจงขอรายงานผลการจัดทำแผนพัฒนาท้องถิ่น (พ.ศ.2561 – 2565) แก้ไข ครั้งที่ 12/2564  ด้วยกองช่างองค์การบริหารส่วนตำบลนาเคียน ได้ขออนุมัติแก้ไขแผนพัฒนาท้องถิ่น (พ.ศ. ๒๕๖๑-๒๕๖5) ครั้งที่ 12/2564 จำนวน 9 รายการ ตามระเบียบกระทรวงมหาดไทย ว่าด้วยการจัดทำแผนพัฒนาท้องถิ่นขององค์กรปกครองส่วนท้องถิ่น (ฉบับที่ ๒) พ.ศ. ๒๕๕๙ ข้อ 21 การแก้ไขแผนพัฒนาเป็นอำนาจผู้บริหารท้องถิ่น เมื่อผู้บริหารท้องถิ่นได้เห็นชอบแผนพัฒนาท้องถิ่นที่แก้ไขแล้ว ให้ปิดประกาศให้ประชาชนทราบ โดยเปิดเผยไม่น้อยกว่าสามสิบวันนับแต่วันที่ผู้บริหารท้องถิ่นเห็นชอบ พร้อมทั้งแจ้งสภาท้องถิ่น อำเภอและจังหวัดทราบด้วย และประกอบกับหนังสือกระทรวงมหาดไทย ที่ มท 0810.3/ว 6046 ลงวันที่ 19 ตุลาคม 2561 เรื่อง ซักซ้อมแนวทางการจัดทำแผนพัฒนาท้องถิ่นขององค์กรปกครองส่วนท้องถิ่น กำหนดว่ากรณีองค์กรปกครองส่วนท้องถิ่น มีความจำเป็นและเพื่อแก้ไขปัญหาในการพัฒนาท้องถิ่นให้เกิดประโยชน์สุขต่อประชาชนให้เป็นอำนาจของผู้บริหารท้องถิ่นในการแก้ไขปีที่จะดำเนินการตามโครงการพัฒนาที่ปรากฎในแผนพัฒนาท้องถิ่นให้มีความสอดคล้องกับสถานการณ์ในปัจจุบัน” กระผมในฐานะผู้บริหารท้องถิ่นได้ให้ความเห็นชอบตามแผนพัฒนาท้องถิ่น (พ.ศ. 2561-2565) แก้ไข ครั้งที่ 12/2564 ตามเอกสารที่ทุกท่านได้รับแล้วนั้น กระผมขอสรุปรายละเอียด ดังนี้- บัญชีสรุปโครงการพัฒนาแผนพัฒนาท้องถิ่น (พ.ศ. 2561-2565) แก้ไข ครั้งที่ 12/2564 ปรากฏตามหน้าที่ 13. ยุทธศาสตร์โครงสร้างพื้นฐานแผนงานเคหะและชุมชนปี 2561 จำนวนโครงการ 0 โครงการ งบประมาณ 0 บาท ปี 2562 จำนวนโครงการ 4 โครงการ งบประมาณ 1,445,000.00 บาทปี 2563 จำนวนโครงการ 0 โครงการ งบประมาณ 0 บาท ปี 2564 จำนวนโครงการ 2 โครงการ งบประมาณ 1,190,000.00 บาท ปี 2565 จำนวนโครงการ 9 โครงการ งบประมาณ 3,292,000.00 บาท  รวมรวม 5 ปี จำนวนโครงการ 15 โครงการ งบประมาณ 5,927,000.00 บาท - รายละเอียดโครงการพัฒนาแผนพัฒนาท้องถิ่น (พ.ศ. 2561 - 2565) แก้ไข ครั้งที่ 12/2564 ปรากฏตามหน้าที่ 21. ยุทธศาสตร์องค์การบริหารส่วนตำบลนาเคียนที่ 3 ด้านโครงสร้างพื้นฐาน3.2 แผนงานอุตสาหกรรมและการโยธา ได้มีการแก้ไข ดังนี้ **1. โครงการเดิม** โครงการก่อสร้างถนนคอนกรีตเสริมเหล็กสายสุวินัย หมู่ที่ 2 วัตถุประสงค์ เพื่อความสะดวกในการสัญจรไปมา เป้าหมาย (ผลผลิตของโครงการ) กว้าง 4.00 เมตร ยาว 200 เมตร หนา 0.15 เมตร ปี 63 ยาว 100 เมตร ปี 64 ยาว 100 เมตร ปี 2563 งบประมาณ 269,000 บาท ปี 2564 งบประมาณ 269,000 บาท **แก้ไขมาดำเนินการในปี พ.ศ. 2565 งบประมาณ 538,000 บาท** **2. โครงการเดิม** โครงการก่อสร้างถนนคอนกรีตเสริมเหล็กสายนุกูลพัฒนา หมู่ที่ 6 วัตถุประสงค์ เพื่อความสะดวกในการสัญจรไปมา เป้าหมาย (ผลผลิตของโครงการ) กว้าง 4.00 เมตร ยาว 170 เมตร หนา 0.15 เมตร ปี 2562 งบประมาณ 230,000 บาท ปี 2563 งบประมาณ 161,000บาท **แก้ไขจากปี พ.ศ.2563 มาดำเนินการในปี พ.ศ. 2565 งบประมาณ 161,000 บาท** **3. โครงการเดิม** โครงการก่อสร้างถนนคอนกรีตเสริมเหล็กซอยโต๊ะกะสา หมู่ที่ 6 วัตถุประสงค์ เพื่อความสะดวกในการสัญจรไปมา เป้าหมาย (ผลผลิตของโครงการ) กว้าง 4.00 เมตร ยาว 100 เมตร หนา 0.15 เมตร ปี 62 ยาว 43 เมตร ปี 63 ยาว 100 เมตร ปี 2562 งบประมาณ 115,000 บาท ปี 2563 งบประมาณ 269,000 บาท **แก้ไขจากปี พ.ศ.2563 มาดำเนินการในปี พ.ศ. 2565 งบประมาณ 269,000 บาท** **4. โครงการเดิม** โครงการก่อสร้างระบบระบายน้ำสายทุ่งศรีเพชร (ตอนที่ 2) หมู่ที่ 1 วัตถุประสงค์ เพื่อให้ระบายน้ำได้ดีและแก้ปัญหาน้ำท่วม เป้าหมาย (ผลผลิตของโครงการ) ระยะทาง 225 เมตร ปี 62 ยาว 112.50 เมตร ปี 63 ยาว 112.50 เมตร ปี 2562 งบประมาณ 310,000 บาท ปี 2563 งบประมาณ 310,000บาท **แก้ไขจากปี พ.ศ. 2562 และ 2563 มาดำเนินการในปี พ.ศ. 2565 งบประมาณ 620,000 บาท** **5. โครงการเดิม** โครงการก่อสร้างระบบระบายน้ำสายประชาพัฒน์-พิทักษ์ดารา หมู่ที่ 2 วัตถุประสงค์ เพื่อให้ระบายน้ำได้ดีและแก้ปัญหาน้ำท่วม เป้าหมาย (ผลผลิตของโครงการ) ระยะทาง 530 เมตร ปี 62 ยาว 200 เมตร ปี 63 ยาว 200 เมตร ปี 64 ยาว 130 เมตร ปี 2562 งบประมาณ 550,000 บาท ปี 2563 งบประมาณ 550,000 บาท ปี 2564 งบประมาณ 360,000บาท **แก้ไขจากปี พ.ศ.2563 มาดำเนินการในปี พ.ศ. 2565 งบประมาณ 550,000 บาท** **6. โครงการเดิม** โครงการก่อสร้างระบบระบายน้ำสายทวดเหนือ-โคกสะท้อน หมู่ที่ 9 วัตถุประสงค์ สามารถระบายน้ำได้ดี แก้ปัญหาน้ำท่วม เป้าหมาย (ผลผลิตของโครงการ) ระยะทาง 700 เมตร ปี 62 ยาว 199 เมตร ปี 63 ยาว 199 เมตร ปี 64 ยาว 301 เมตร ปี 2562 งบประมาณ 550,000 บาท ปี 2563 งบประมาณ 550,000 บาท ปี 2564 งบประมาณ 830,000 บาท **แก้ไขจาก ปี พ.ศ.2563 มาดำเนินการในปี พ.ศ. 2565 งบประมาณ 550,000 บาท** **7. โครงการเดิม** โครงการบุกเบิกถนนซอยสนามฟุตบอล (ตอนที่ 2) หมู่ที่ 5 วัตถุประสงค์ เพื่อความสะดวกในการสัญจรไปมา เป้าหมาย (ผลผลิตของโครงการ) กว้าง 4.00 เมตร ยาว 200 เมตร หนา 0.30 เมตร ปี 2564 งบประมาณ 184,000 บาท **แก้ไขจากปี พ.ศ.2564 มาดำเนินการในปี พ.ศ. 2565 งบประมาณ 184,000 บาท** **8. โครงการเดิม** โครงการบุกเบิกถนนซอยโต๊ะด๊ะ แยก 1 หมู่ที่ 5 วัตถุประสงค์ เพื่อความสะดวกในการสัญจรไปมา เป้าหมาย (ผลผลิตของโครงการ) กว้าง 4.00 เมตร ยาว 200 เมตร หนา 0.30 เมตร ปี 2563 งบประมาณ 270,000 บาท **แก้ไขจากปี พ.ศ.2563 มาดำเนินการในปี พ.ศ. 2565 งบประมาณ 270,000 บาท** **9. โครงการเดิม** โครงการก่อสร้างถนนคอนกรีตเสริมเหล็กซอยต้นแซะ หมู่ที่ 1 วัตถุประสงค์ เพื่อความสะดวกในการสัญจรไปมา เป้าหมาย (ผลผลิตของโครงการ) กว้าง 4.00 เมตร ยาว 50 เมตร หนา 0.15  เมตร ปี 2563 งบประมาณ 150,000 บาท **แก้ไขจากปี พ.ศ.2563 มาดำเนินการในปี พ.ศ. 2565 งบประมาณ 150,000 บาท** กระผมได้เห็นชอบแผนพัฒนาท้องถิ่นที่แก้ไขแล้วและปิดประกาศให้ประชาชนทราบแล้ว เมื่อวันที่ 11 สิงหาคม 2564 กระผมขอนำเรียนให้สภาฯ ได้รับทราบเพียงแค่นี้ครับ  |
| ที่ประชุม | รับทราบ |
| ประธานสภาฯ | เมื่อที่ประชุมรับทราบแล้ว เพื่อไม่ให้เสียเวลาต่อไปก็เข้าสู่ระเบียบวาระที่ ๔ |
| **ระเบียบวาระที่ 4** | **เรื่องที่เสนอเพื่อพิจารณา** |
| นายเกษม จิตร์ถาวรประธานสภาฯ | **4.1 ญัตติพิจารณาคัดเลือกเลขานุการสภาองค์การบริหารส่วนตำบลนาเคียนแทนตำแหน่งที่ว่างลง ขอเชิญเลขานุการสภาชั่วคราว ชี้แจงรายละเอียดครับ**  |
| นายสำฤทธิ์ หัตประดิษฐ์เลขานุการสภาชั่วคราว | เรียนท่านประธานสภาฯ คณะผู้บริหารฯ และสมาชิกสภา อบต. ทุกท่าน ตามที่ นายโดยรอหมาน วงหัส ตำแหน่ง สมาชิกสภาองค์การบริหารส่วนตำบลนาเคียน ซึ่งได้ดำรงตำแหน่ง เลขานุการสภาองค์การบริหารส่วนตำบลนาเคียน ได้ลาออกจากตำแหน่ง จึงทำให้ตำแหน่งเลขานุการสภาองค์การบริหารส่วนตำบลนาเคียน ว่างลงนั้น ซึ่งตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ.2547 (แก้ไขเพิ่มเติมถึง ฉบับที่ 2) พ.ศ.2554 ข้อ 15 เมื่อประธานสภาท้องถิ่น รองประธานสภาท้องถิ่น หรือเลขานุการสภาท้องถิ่นพ้นจากตำแหน่งก่อนครบอายุของสภาท้องถิ่น ให้สภาท้องถิ่นเลือกประธานสภาท้องถิ่น รองประธานสภาท้องถิ่น หรือเลขานุการสภาท้องถิ่น แล้วแต่กรณีแทนตำแหน่งที่ว่าง (2) กรณีเลขานุการสภาท้องถิ่น ให้สภาท้องถิ่นเลือกเลขานุการสภาท้องถิ่นแทนตำแหน่งที่ว่างในการประชุมสภาท้องถิ่นที่มีขึ้นในคราวแรกนับแต่วันที่ว่างลง และ ข้อ 18 ให้สภาท้องถิ่นเลือกพนักงานหรือข้าราชการส่วนท้องถิ่นขององค์กรปกครองส่วนท้องถิ่นนั้น หรือสมาชิกสภาท้องถิ่นนั้นคนหนึ่งเป็นเลขานุการสภาท้องถิ่น ทั้งนี้ ให้คำนึงถึงความรู้ความสามารถอันเป็นประโยชน์ต่อสภาท้องถิ่น สำหรับองค์การบริหารส่วนตำบล พนักงานหรือข้าราชการส่วนท้องถิ่นตามวรรคหนึ่งให้หมายความถึงปลัดองค์การบริหารส่วนตำบลเท่านั้น และข้อ 19 เลขานุการสภาท้องถิ่น มีหน้าที่ดังต่อไปนี้(1) แจ้งนัดประชุมสภาท้องถิ่นตามคำสั่งของประธานสภาท้องถิ่น(2) ชี้แจงกฎหมาย ระเบียบ ข้อบังคับ ประกาศ คำสั่ง หนังสือสั่งการ หรือแนวทางปฏิบัติซึ่งเกี่ยวกับกิจการขององค์กรปกครองส่วนท้องถิ่นต่อที่ประชุมสภาท้องถิ่น(3) ช่วยเหลือประธานสภาท้องถิ่นจัดทำระเบียบวาระการประชุมสภาท้องถิ่น(4) เชิญประธานสภาท้องถิ่นชั่วคราวปฏิบัติหน้าที่(5) จัดทำรายงานการประชุม(6) เก็บรักษาข้อมูลข่าวสาร หรือเอกสารของสภาท้องถิ่น แต่จะเปิดเผยได้ต่อเมื่อได้รับอนุญาตจากประธานสภาท้องถิ่น(7) ช่วยเหลือประธานสภาท้องถิ่นในการควบคุมการนับคะแนนเสียง(8) ช่วยเหลือประธานสภาท้องถิ่นในการรักษาความสงบเรียบร้อยในสภาท้องถิ่น(9) หน้าที่อื่นตามที่กำหนดไว้ในระเบียบนี้หรือการะทำกิจการอื่นตามที่ประธานสภาท้องถิ่นมอบหมาย ในการประชุมสภาท้องถิ่นครั้งใด ถ้าไม่มีเลขานุการสภาท้องถิ่น หรือมีแต่ไม่อยู่หรือไม่อาจปฏิบัติหน้าที่ได้ ให้สภาท้องถิ่นเลือกสมาชิกสภาท้องถิ่นคนหนึ่งเป็นผู้ปฎิบัติหน้าที่เลขานุการสภาท้องถิ่นชั่วคราว และให้นำวิธีการเลือกตาม ข้อ 13 วิธีเลือกเลขานุการสภาท้องถิ่น ให้นำความในข้อ 8 มาใช้บังคับโดยอนุโลม เมื่อสภาท้องถิ่นมีมติเลือกเลขานุการสภาท้องถิ่นแล้ว ให้เลขานุการสภาท้องถิ่นชั่วคราวพ้นจากตำแหน่ง ข้อ 8 วิธีการเลือกประธานสภาท้องถิ่น ให้สมาชิกสภาท้องถิ่นแต่ละคนมีสิทธิเสนอชื่อสมาชิกสภาท้องถิ่นคนหนึ่งที่ตนเห็นว่าสมควรให้เป็นผู้ดำรงตำแหน่งประธานสภาท้องถิ่น การเสนอนั้นต้องมีสมาชิกสภาท้องถิ่นรับรองไม่น้อยกว่า 2 คน โดยให้สมาชิกสภาท้องถิ่นแต่ละคนมีสิทธิรับรองได้เพียงครั้งเดียว ชื่อที่เสนอไม่จำกัดจำนวนและให้สมาชิกสภาท้องถิ่นลงคะแนนเลือกจากชื่อเหล่านั้น โดยวิธีเขียนชื่อตัวและชื่อสกุลของผู้ที่ถูกเสนอชื่อคนละหนึ่งชื่อ เมื่อตรวจนับแล้วให้ประธานที่ประชุมประกาศคะแนนต่อที่ประชุมประชุมสภาท้องถิ่น ผู้ที่ได้คะแนนสูงสุดเป็นผู้ที่ได้รับเลือก ถ้ามีผู้ได้คะแนนสูงสุดเท่ากันหลายคนให้เลือกใหม่เฉพาะผู้ที่ได้คะแนนสูงสุดนั้น โดยใช้วิธีเดิม ถ้าผลการเลือกใหม่ปรากฏว่ายังมีผู้ได้คะแนนสูงสุดเท่ากันอีก ให้ใช้วิธีจับสลากเฉพาะผู้ได้รับคะแนนสูงสุดเท่ากัน และข้อ 14 ในการเลือกประธานสภาท้องถิ่น รองประธานสภาท้องถิ่น หรือเลขานุการสภาท้องถิ่น ถ้ามีการเสนอชื่อผู้สมควรได้รับการแต่งตั้งเพียงตำแหน่งละหนึ่งคน ให้ถือว่าผู้นั้นได้รับเลือกครับ ไม่ทราบมีสมาชิกสภาฯ ท่านใดจะสอบถามเพิ่มเติมหรือไม่ครับ ขอเชิญครับ  |
| นายเกษม จิตร์ถาวรประธานสภาฯ | ตามที่เลขานุการสภาชั่วคราว ได้ชี้แจงรายละเอียด ไม่ทราบมีสมาชิกสภาฯ ท่านใดจะสอบถามเพิ่มเติมหรือไม่ครับ ขอเชิญครับ  |
| ที่ประชุม | - ไม่มี -  |
| นายเกษม จิตร์ถาวรประธานสภาฯ | เมื่อไม่มีสมาชิกสภาฯ ท่านใดสอบถามเพิ่มเติม กระผมขอให้สมาชิกสภาฯ เสนอชื่อบุคคลที่มีความเหมาะสมที่จะทำหน้าที่เป็นเลขานุการสภาองค์การบริหารส่วนตำบล นาเคียน ขอเชิญสมาชิกสภาฯ เสนอชื่อครับ  |
| นายอิสมะแอน ธานมาศสมาชิกสภาฯ หมู่ที่ 5  | เรียนประธานสภา คณะผู้บริหารและสมาชิกสภา อบต.ทุกท่าน กระผมนายอิสมะแอน ธานมาศ สมาชิกสภาฯ หมู่ที่ 5 ขอเสนอนายกะหรีม กายแก้ว สมาชิกสภาฯ หมู่ที่ 2 เป็นเลขานุการสภาองค์การบริหารส่วนตำบลนาเคียน ครับ |
| นายเกษม จิตร์ถาวรประธานสภาฯ | กระผมขอผู้รับรอง 2 คนครับ1. นายภูวนาถ มานพศิลป์ สมาชิกสภาฯ หมู่ที่ 92. นายกอเดช จิตจารักษ์ สมาชิกสภาฯ หมู่ที่ 6 |
| นายเกษม จิตร์ถาวรประธานสภาฯ | มีสมาชิกสภาฯ ท่านใดจะเสนออีกบ้างครับ ขอเชิญครับ  |
| ที่ประชุม | - ไม่มี - |
| นายเกษม จิตร์ถาวรประธานสภาฯ | เมื่อไม่มีสมาชิกสภา อบต. ท่านใดเสนอเพิ่มเติม กระผมจะขอมติจากที่ประชุม สมาชิกสภาฯ ท่านใดเห็นชอบให้นายกะหรีม กายแก้ว สมาชิกสภาฯ หมู่ที่ 2 เป็นเลขานุการสภาองค์การบริหารส่วนตำบลนาเคียน แทนตำแหน่งที่ว่าง โปรดยกมือครับ |
| ที่ประชุม | มีมติ เห็นชอบ.....14...... เสียงไม่เห็นชอบ............-.........เสียงงดออกเสียง..........1........เสียง |
| นายเกษม จิตร์ถาวรประธานสภาฯ | สรุปที่ประชุมมีมติเห็นชอบให้นายกะหรีม กายแก้ว สมาชิกสภาฯ หมู่ที่ 2 เป็นเลขานุการสภาฯ เพื่อดำเนินงานต่อไปครับ และขอเชิญเลขานุการทำหน้าที่ได้เลยครับ  |
| นายกะหรีม กายแก้วเลขานุการสภาฯ  | เรียนประธานสภาฯ คณะผู้บริหารฯ สมาชิกสภาฯ และผู้เข้าร่วมประชุมทุกท่าน กระผมนายกะหรีม กายแก้ว สมาชิกสภาฯ หมู่ที่ 2 กระผมขอขอบคุณทุกท่านที่ได้ให้ความไว้วางใจที่ได้ให้กระผมได้เป็นเลขานุการสภาฯ ครับ กระผมจะทำหน้าที่ให้ดีที่สุด ถ้าหากมีอะไรที่ผิดพลาด ขอให้สมาชิกสภาฯ แนะนำและทักท้วงได้ครับ ขอบคุณครับ |
| นายเกษม จิตร์ถาวรประธานสภาฯ | กระผมขอขอบคุณนายกะหรีม กายแก้ว เลขานุการสภาฯ  |
| นายเกษม จิตร์ถาวรประธานสภาฯ | **4.2 เสนอญัตติพิจารณาอนุมัติโอนงบประมาณรายจ่ายปีประจำปีงบประมาณ 2564 เพื่อตั้งจ่ายเป็นรายการใหม่**  (สำนักงานปลัด) ขอเชิญผู้บริหารฯ ชี้แจงรายละเอียดครับ |
| นายจรรยา ตัดสายชลนายก อบต. | เรียนประธานสภาฯ สมาชิกสภาฯ ทุกท่าน กระผมขอเสนอญัตติพิจารณาอนุมัติโอนงบประมาณรายจ่าย ประจำปีงบประมาณ 2564 เพื่อโอนงบประมาณตั้งจ่ายเป็นรายการใหม่ (สำนักงานปลัด) กระผมขออนุญาตท่านประธานสภาฯ ให้รองปลัดฯ นำเรียนเสนอต่อที่ประชุมครับ  |
| นางอภิญญา บุรินทร์โกษฐ์รองปลัด อบต. | เรียนท่านประธานสภาฯ ที่เคารพ คณะผู้บริหารฯ และสมาชิกสภา อบต. ทุกท่าน ดิฉันนางอภิญญา บุรินทร์โกษฐ์ รองปลัด อบต.นาเคียน ได้รับมอบหมายจากท่านนายกฯ ให้มาชี้แจงญัตติพิจารณาอนุมัติโอนงบประมาณรายจ่าย ประจำปีงบประมาณ 2564 เพื่อโอนงบประมาณตั้งจ่ายเป็นรายการใหม่ (สำนักงานปลัด) ตามที่องค์การบริหารส่วนตำบลนาเคียน ได้ตั้งข้อบัญญัติงบประมาณรายจ่าย ประจำปีงบประมาณ 2564 ซึ่งได้ประกาศใช้แล้วเมื่อวันที่ 21 กันยายน 2563 นั้น สำนักงานปลัด องค์การบริหารส่วนตำบลนาเคียน มีความจำเป็นจะต้องขออนุมัติโอนงบประมาณรายจ่ายประจำปีงบประมาณ พ.ศ. 2564 แผนงานบริหารงานทั่วไป งานบริหารงานทั่วไป เพื่อตั้งจ่ายเป็นรายการใหม่ เนื่องจากไม่ได้ตั้งงบประมาณไว้ จำนวน 2 รายการ ดังนี้  **รายการขอโอนลด (รายการที่ 1)** ด้านบริหารทั่วไป แผนงานบริหารงานทั่วไป งานบริหารทั่วไป งบดำเนินงาน หมวดค่าใช้สอย ประเภท รายจ่ายเพื่อให้ได้มาซึ่งบริการ รายการค่าโฆษณาและเผยแพร่ คำชี้แจง เพื่อจ่ายเป็นค่าโฆษณาและเผยแพร่ข่าวสารขององค์การบริหารส่วนตำบลทางวิทยุกระจายเสียง โทรทัศน์ โรงมหรสพ หรือสิ่งพิมพ์ต่าง ๆ, ค่าแผ่นพับ, ค่าป้ายโฆษณาประชาสัมพันธ์ งานของ อบต., ค่าจ้างเหมาจัดทำและออกแบบเว็บไซต์, ค่าจ้างเหมาจัดทำวารสาร ฯลฯเป็นไปตาม1) ระเบียบกระทรวงมหาดไทยว่าด้วยการเบิกค่าใช้จ่ายเกี่ยวกับการปฏิบัติราชการขององค์กรปกครองส่วนท้องถิ่น พ.ศ. 2542 (สำนักงานปลัด) งบประมาณอนุมัติ 150,000.00 บาท งบประมาณคงเหลือก่อนโอน 37,500.00 บาท งบประมาณขอโอนลด 7,000.00 บาท ยอดเงินงบประมาณคงเหลือหลังโอน 30,500.00 บาท ปรากฏในแผนงานบริหารงานทั่วไป (00110) งานบริหารทั่วไป (00111) **หมายเหตุ** : เหตุผลที่โอนลดเนื่องจากงบประมาณเหลือจ่าย **รายการขอโอนตั้งจ่ายรายการใหม่** **(รายการที่ 1)** ด้านบริหารทั่วไป แผนงานบริหารงานทั่วไป งานบริหารทั่วไป งบลงทุน หมวดค่าครุภัณฑ์ ประเภทครุภัณฑ์สำนักงาน รายการพัดลมตั้งพื้น คำชี้แจง เพื่อจ่ายเป็นค่าจัดซื้อพัดลมตั้งพื้นขนาดใบพัดไม่น้อยกว่า 18 นิ้ว ปรับเลือกระดับความสูง - ต่ำได้ มีระบบเทอร์โมฟิวส์ (Thermalfuse) ตัดไฟอัตโนมัติ ผ่านการรับรองระบบคุณภาพและ ความปลอดภัยจากสำนักงานมาตรฐานผลิตภัณฑ์อุดสาหกรรม จำนวน 4 ตัว ตัวละ 1,750 บาท รวมเป็นเงิน 7,000 บาท เนื่องจาก ไม่ปรากฏรายการในบัญชีมาตรฐานครุภัณฑ์ สำนักมาตรฐานต้นทุนงบประมาณ จึงจำเป็นต้องใช้ราคาที่สามารถจัดซื้อได้ในท้องถิ่น เป็นไปตาม 1) หนังสือกรมส่งเสริมการปกครองท้องถิ่น ที่ มท 0808.2/ว 1095 ลงวันที่ 28 พฤษภาคม 2564 2) หนังสือกระทรวงมหาดไทย ด่วนมาก ที่ มท 0810.3/ว 2931 ลงวันที่ 15 พฤษภาคม 2562 (สำนักงานปลัด) งบประมาณขอโอนเพิ่ม 7,000.00 บาท ยอดงบประมาณคงเหลือหลังโอน 7,000.00 บาท ปรากฏในแผนงาน บริหารงานทั่วไป (00110) งานบริหารทั่วไป (00111) **หมายเหตุ** : เหตุผลที่โอนเพิ่ม เนื่องจากมีความจำเป็นที่จะต้องใช้เพื่อระบายความร้อนภายในอาคารสำนักงาน รวมทั้งใช้ภายในห้องประชุมสภาองค์การบริหารส่วนตำบลนาเคียน |
| นายเกษม จิตร์ถาวรประธานสภาฯ | ขอขอบคุณรองปลัด ที่ได้ชี้แจงรายละเอียดครับ ไม่ทราบว่ามีสมาชิกสภา อบต. ท่านใดจะสอบถามเพิ่มเติมหรือไม่ ขอเชิญครับ  |
|  ที่ประชุม | - ไม่มี - |
| นายเกษม จิตร์ถาวรประธานสภาฯ | เมื่อไม่มีท่านใดสอบถาม กระผมขอมติจากที่ประชุม สมาชิกท่านใดเห็นควรให้ โอนงบประมาณรายจ่าย ประจำปีงบประมาณ 2564 เพื่อโอนงบประมาณตั้งจ่ายเป็นรายการใหม่ (สำนักงานปลัด) รายการที่ 1 โปรดยกมือครับ |
|  ที่ประชุม | มีมติอนุมัติ........14.......เสียงไม่อนุมัติ.............-..........เสียงงดออกเสียง.......1.........เสียง |
| นายเกษม จิตร์ถาวรประธานสภาฯ | สรุปว่าที่ประชุมได้มีมติเสียงข้างมาก อนุมัติพิจารณาอนุมัติโอนงบประมาณรายจ่าย ประจำปีงบประมาณ 2564 เพื่อโอนงบประมาณตั้งจ่ายเป็นรายการใหม่ (สำนักงานปลัด) รายการที่ 1 ต่อไป ขอเชิญรองปลัด ชี้แจงรายละเอียดรายการที่ 2 ต่อเลยครับ  |
| นางอภิญญา บุรินทร์โกษฐ์รองปลัด อบต. | เรียนประธานสภาฯ สมาชิกสภาฯและผู้บริหารฯ ทุกท่าน ดิฉันขอชี้แจงรายละเอียดรายการที่ 2 ดังนี้  **รายการขอโอนลด (รายการที่ 2)** ด้านบริหารทั่วไป แผนงานบริหารงานทั่วไป งานบริหารทั่วไป งบดำเนินงาน หมวดค่าใช้สอยประเภท รายจ่ายเพื่อให้ได้มาซึ่งบริการ รายการค่าโฆษณาและเผยแพร่ คำชี้แจง เพื่อจ่ายเป็นค่าโฆษณาและเผยแพร่ข่าวสารขององค์การบริหารส่วนตำบลทางวิทยุกระจายเสียง โทรทัศน์ โรงมหรสพ หรือสิ่งพิมพ์ต่าง ๆ , ค่าแผ่นพับ , ค่าป้ายโฆษณาประชาสัมพันธ์งานของ อบต., ค่าจ้างเหมาจัดทำและออกแบบเว็บไซต์, ค่าจ้างเหมาจัดทำวารสาร ฯลฯเป็นไปตาม1) ระเบียบกระทรวงมหาดไทยว่าด้วยการเบิกค่าใช้จ่ายเกี่ยวกับการปฏิบัติราชการขององค์กรปกครองส่วนท้องถิ่น พ.ศ. 2542 (สำนักงานปลัด) งบประมาณอนุมัติ 150,000.00 บาท งบประมาณคงเหลือก่อนโอน 30,500.00 บาท งบประมาณขอโอนลด 3,700.00 บาท ยอดเงินงบประมาณคงเหลือหลังโอน 26,800.00 บาท ปรากฏในแผนงานบริหารงานทั่วไป (00110) งานบริหารทั่วไป (00111) **หมายเหตุ** : เหตุผลที่โอนลดเนื่องจากงบประมาณเหลือจ่าย **รายการขอโอนตั้งจ่ายรายการใหม่** **(รายการที่ 2)** ด้านบริหารทั่วไป แผนงานบริหารงานทั่วไป งานบริหารทั่วไป งบลงทุน หมวดค่าครุภัณฑ์ ประเภทครุภัณฑ์คอมพิวเตอร์หรืออิเล็กทรอนิกส์ รายการ จอแสดงภาพ คำชี้แจง เพื่อจ่ายเป็นค่าจัดซื้อจอแสดงภาพขนาดไม่น้อยกว่า 21.5 นิ้ว จำนวน 1 เครื่อง โดยมีคุณลักษณะพื้นฐานดังนี้- มีขนาดไม่น้อยกว่า 21.5 นิ้ว- รองรับความละเอียดการแสดงผลไม่น้อยกว่า 1,920x1,080 Pixel- มี Refresh Rate ไม่น้อยกว่า 60 Hz- มี Contrast Ratio ไม่น้อยกว่า 600 : 1เป็นไปตาม 1) หนังสือกระทรวงมหาดไทย ที่ มท 0810.7/ว 879 ลงวันที่ 7 กุมภาพันธ์ 2562 2) หนังสือกระทรวงมหาดไทย ด่วนมาก ที่ มท 0810.3/ว 2931 ลงวันที่ 15 พฤษภาคม 2562 3) เกณฑ์ราคากลางและคุณลักษณะพื้นฐานการจัดหาอุปกรณ์และระบบคอมพิวเตอร์ ฉบับเดือนพฤษภาคม 2563 (สำนักงานปลัด) งบประมาณขอโอนเพิ่ม 3,700.00 บาท ยอดงบประมาณคงเหลือหลังโอน 3,700.00 บาท ปรากฏในแผนงาน บริหารงานทั่วไป (00110) งานบริหารทั่วไป (00111) **หมายเหตุ** : เหตุผลที่โอนเพิ่ม เนื่องจากมีความจำเป็นที่จะต้องใช้ในการปฏิบัติงานของเจ้าหน้าที่ทดแทนเครื่องเก่าที่ชำรุดตามระเบียบกระทรวงมหาดไทยว่าด้วยวิธีการงบประมาณขององค์กรปกครองส่วนท้องถิ่น พ.ศ. 2563 หมวด 4 การโอนและแก้ไขเปลี่ยนแปลงงบประมาณ ข้อ 27 การโอนงบประมาณรายจ่ายในงบลงทุน โดยการโอนเพิ่ม โอนลด ที่ทำให้ลักษณะ ปริมาณ คุณภาพเปลี่ยน หรือโอนไปตั้งจ่ายรายการใหม่ ให้เป็นอำนาจอนุมัติของสภาท้องถิ่น ดิฉันขอชี้แจงเพียงแค่นี้ค่ะ ขอบคุณค่ะ |
| นายเกษม จิตร์ถาวรประธานสภาฯ | ขอขอบคุณรองปลัด ที่ได้ชี้แจงรายละเอียดครับ ไม่ทราบว่ามีสมาชิกสภา อบต. ท่านใด จะสอบถามเพิ่มเติมหรือไม่ ขอเชิญครับ  |
|  ที่ประชุม | - ไม่มี - |
| นายเกษม จิตร์ถาวรประธานสภาฯ | เมื่อไม่มีท่านใดสอบถาม กระผมขอมติจากที่ประชุม สมาชิกท่านใดเห็นควรให้โอนงบประมาณรายจ่าย ประจำปีงบประมาณ 2564 เพื่อโอนงบประมาณตั้งจ่ายเป็นรายการใหม่ (สำนักงานปลัด) รายการที่ 2 โปรดยกมือครับ |
|  ที่ประชุม | มีมติอนุมัติ........14.......เสียงไม่อนุมัติ.............-..........เสียงงดออกเสียง.......1.........เสียง |
| นายเกษม จิตร์ถาวรประธานสภาฯ | สรุปว่าที่ประชุมได้มีมติเสียงข้างมาก อนุมัติให้โอนงบประมาณรายจ่าย ประจำปีงบประมาณ 2564 เพื่อโอนงบประมาณตั้งจ่ายเป็นรายการใหม่ (สำนักงานปลัด) รายการที่ 2  |
| นายเกษม จิตร์ถาวรประธานสภาฯ | **4.3 ญัตติพิจารณาร่างข้อบัญญัติงบประมาณรายจ่าย ประจำปีงบประมาณ พ.ศ.2565 ในวาระแรก ขั้นรับหลักการ** ด้วยผู้บริหารองค์การบริหารส่วนตำบลได้เสนอร่างข้อบัญญัติงบประมาณรายจ่ายประจำปีงบประมาณ พ.ศ. 2565 ต่อสภาฯ ตามร่างข้อบัญญัติงบประมาณรายจ่ายประจำปีงบประมาณ พ.ศ. 2565 ที่ได้แจกไปแล้ว กระผมขอเชิญผู้บริหารองค์การบริหารส่วนตำบลได้ชี้แจงรายละเอียดร่างข้อบัญญัติงบประมาณรายจ่ายประจำปีงบประมาณ พ.ศ. 2565 ขอเชิญครับ |
| นายจรรยา ตัดสายชลนายก อบต. | เรียนท่านประธานสภาฯ ที่เคารพ คณะบริหาร, สมาชิกสภาฯ และพนักงานส่วนตำบล กระผมนายจรรยา ตัดสายชล นายกองค์การบริหารส่วนตำบลนาเคียน ผมขอเสนอบันทึกหลักการและเหตุผลประกอบร่างข้อบัญญัติองค์การบริหารส่วนตำบลนาเคียน เรื่อง งบประมาณรายจ่ายประจำปีงบประมาณ พ.ศ. 2565 โดยมีหลักการ ดังนี้ บัดนี้ถึงเวลาที่ผู้บริหารขององค์การบริหารส่วนตำบลนาเคียน จะได้เสนอร่างข้อบัญญัติงบประมาณรายจ่ายประจำปีต่อสภาองค์การบริหารส่วนตำบลนาเคียนอีกครั้งหนึ่ง ฉะนั้นในโอกาสนี้ผู้บริหารท้องถิ่นองค์การบริหารส่วนตำบลนาเคียน จึงขอชี้แจงให้ท่านประธานและสมาชิกทุกท่าน ได้ทราบถึงสถานะการคลัง ตลอดจนหลักการและแนวนโยบายการดำเนินการ ในปีงบประมาณ พ.ศ. 2565 ดังต่อไปนี้ **1. สถานะการคลัง** 1.1 งบประมาณรายจ่ายทั่วไป  ในปีงบประมาณ พ.ศ. 2564 ณ วันที่ 11 สิงหาคม พ.ศ.2564 องค์กรปกครองส่วนท้องถิ่นมีสถานะการเงินดังนี้ 1.1.1 เงินฝากธนาคาร จำนวน 31,489,682.27 บาท 1.1.2 เงินสะสม จำนวน 32,416,870.41 บาท 1.1.3 ทุนสำรองเงินสะสม จำนวน 11,430,881.24 บาท 1.1.4 รายการที่ได้กันเงินไว้แบบก่อหนี้ผูกพันและยังไม่ได้เบิกจ่าย จำนวน 1 โครงการ รวม 7,297.22 บาท 1.1.5 รายการกันเงินไว้โดยยังไม่ได้ก่อหนี้ผูกพัน จำนวน 14 โครงการ รวม 90,067.00 บาท 1.2 เงินกู้คงค้าง จำนวน 0.00 บาท **2. การบริหารงบประมาณ ในปีงบประมาณ 2563**  2.1 รายรับจริง จำนวน 68,126,737.85 บาท ประกอบด้วย - หมวดภาษีอากร จำนวน 394,607.97 บาท - หมวดค่าธรรมเนียม ค่าปรับและใบอนุญาต จำนวน 597,514.80 บาท - หมวดรายได้จากทรัพย์สิน จำนวน 181,463.08 บาท - หมวดรายได้จากสาธารณูปโภคและกิจการพาณิชย์ จำนวน3,382,395.00 บาท - หมวดรายได้เบ็ดเตล็ด จำนวน 398,820.00 บาท - หมวดรายได้จากทุน จำนวน 0.00 บาท - หมวดภาษีจัดสรร จำนวน 29,485,703.00 บาท - หมวดเงินอุดหนุนทั่วไป จำนวน 33,686,234.00 บาท 2.2 เงินอุดหนุนที่รัฐบาลให้โดยระบุวัตถุประสงค์ จำนวน 3,544,376.00 บาท 2.3 รายจ่ายจริง จำนวน 58,383,072.06 บาท ประกอบด้วย - งบกลาง จำนวน 16,050,520.00 บาท - งบบุคลากร จำนวน 17,354,196.80 บาท - งบดำเนินงาน จำนวน 14,655,765.58 บาท - งบลงทุน จำนวน 5,636,270.00 บาท - งบเงินอุดหนุน จำนวน 4,661,319.68 บาท - งบรายจ่ายอื่น จำนวน 25,000.00 บาท 2.4 รายจ่ายที่จ่ายจากเงินอุดหนุนที่รัฐบาลให้โดยระบุวัตถุประสงค์ จำนวน 3,544,376.00 บาท 2.5 มีการจ่ายเงินสะสมเพื่อดำเนินการตามอำนาจหน้าที่ จำนวน 5,571,966.00 บาท 2.6 รายจ่ายที่จ่ายจากเงินทุนสำรองเงินสะสม จำนวน 1,014,012.00 บาท 2.7 รายจ่ายที่จ่ายจากเงินกู้ จำนวน 0.00 บาท  **คำแถลงงบประมาณ ประจำปีงบประมาณ พ.ศ.2565 ได้ประมาณการรายรับไว้ 70,000,000.00 บาท ประกอบด้วย****1. รายรับ** **รายได้จัดเก็บเอง**  - หมวดภาษีอากร ประมาณการ 306,000.00 บาท - หมวดค่าธรรมเนียม ค่าปรับและใบอนุญาต ประมาณการ 533,700.00 บาท - หมวดรายได้จากทรัพย์สิน ประมาณการ 200,000.00 บาท - หมวดรายได้จากสาธารณูปโภคและการพาณิชย์ ประมาณการ 3,745,000.00 บาท - หมวดรายได้เบ็ดเตล็ด ประมาณการ 310,000.00 บาท - หมวดรายได้จากทุน ประมาณการ 1,800.00 บาท **รวมรายได้จัดเก็บเอง 5,096,500.00 บาท** **รายได้ที่รัฐบาลเก็บแล้วจัดสรรให้องค์กรปกครองส่วนท้องถิ่น**  - หมวดภาษีจัดสรร ประมาณการไว้ 29,903,500.00 บาท  **รวมรายได้ที่รัฐบาลเก็บแล้วจัดสรรให้องค์กรปกครองส่วนท้องถิ่น 29,903,500.00 บาท** **รายได้ที่รัฐบาลอุดหนุนให้องค์กรปกครองส่วนท้องถิ่น** - หมวดเงินอุดหนุนทั่วไป ประมาณการไว้ 35,000,000.00 บาท  **รวมรายได้ที่รัฐบาลอุดหนุนให้องค์กรปกครองส่วนท้องถิ่น 35,000,000.00 บาท** **คำแถลงงบประมาณประกอบงบประมาณรายจ่ายประจำปีงบประมาณ พ.ศ. 2565 ในด้านรายจ่าย ได้มีการประมาณการรายจ่ายไว้ 70,000,000.00 บาท ประกอบด้วย** - งบกลาง 18,991,200.00 บาท - งบบุคลากร 21,191,980.00 บาท - งบดำเนินงาน 16,544,220.00 บาท - งบลงทุน 7,443,300.00 บาท - งบเงินอุดหนุน 5,829,300.00 บาท - งบรายจ่ายอื่น ๆ 0.00 บาท **รวมจ่ายจากงบประมาณทั้งสิ้น 70,000,000.00 บาท**และในการประมาณการรายจ่าย จำนวน 70,000,000.00 บาท นั้น สามารถจำแนกตามแผนงานได้ ดังนี้  **ด้านบริหารงานทั่วไป**  - แผนงานบริหารงานทั่วไป ประมาณการไว้ 17,342,860.00 บาท - แผนงานการรักษาความสงบภายใน ประมาณการไว้ 1,622,650.00 บาท **ด้านบริการชุมชนและสังคม**  - แผนงานการศึกษา 10,233,980.00 บาท - แผนงานสาธารณสุข 2,276,490.00 บาท - แผนงานสังคมสงเคราะห์ 567,880.00 บาท - แผนงานเคหะและชุมชน 2,167,760.00 บาท - แผนงานสร้างความเข้มแข็งของชุมชน 821,000.00 บาท - แผนงานการศาสนา วัฒนธรรมและนันทนาการ 1,000,500.00 บาท **ด้านการเศรษฐกิจ** - แผนงานอุตสาหกรรมและการโยธา 7,861,760.00 บาท - แผนงานการเกษตร 75,000.00 บาท - แผนงานการพาณิชย์ 7,038,920.00 บาท **ด้านการดำเนินงานอื่น**  - แผนงานงบกลาง 18,991,200.00 บาท**งบประมาณรายจ่ายทั้งสิ้น 70,000,000.00 บาท****เหตุผล** เพื่อให้หน่วยงานต่าง ๆ ดำเนินงานตามนโยบายของนายกองค์การบริหารส่วนตำบลนาเคียน ที่ได้วางแผนไว้ ตามแผนพัฒนาองค์การบริหารส่วนตำบลนาเคียน ตลอดปีงบประมาณ พ.ศ. 2565 สำหรับใช้เป็นหลักในการเบิกจ่ายเงิน ขององค์การบริหารส่วนตำบลนาเคียน นายกองค์การบริหารส่วนตำบลนาเคียน จึงขอเสนอร่างข้อบัญญัติองค์การบริหารส่วนตำบลนาเคียน เรื่อง งบประมาณรายจ่ายประจำปีงบประมาณ พ.ศ. 2565เพื่อสภาองค์การบริหารส่วนตำบลนาเคียน พิจารณาเห็นชอบต่อไป กระผมขอชี้แจงรายละเอียดตามร่างข้อบัญญัติงบประมาณรายจ่ายประจำปีงบประมาณ 2565 เพียงแค่นี้ ขอขอบคุณครับ |
| นายเกษม จิตร์ถาวรประธานสภาฯ | ขอขอบคุณท่านนายกฯ ที่ได้ชี้แจงให้สมาชิกสภา อบต. ได้ทราบ ไม่ทราบว่าสมาชิกสภา อบต.ท่านใดจะอภิปรายร่างข้อบัญญัติงบประมาณรายจ่าย ประจำปีงบประมาณ 2565 วาระแรกขั้นรับหลักการ ดังกล่าวหรือไม่ ขอเชิญครับ |
| ที่ประชุม | - ไม่มี -  |
| นายเกษม จิตร์ถาวรประธานสภาฯ | เมื่อไม่มีสมาชิกสภาฯ ท่านใดอภิปราย กระผมขอเชิญท่านเลขานุการสภาฯ ได้ตรวจดูจำนวนสมาชิกสภาองค์การบริหารส่วนตำบลว่าอยู่ครบองค์ประชุมหรือไม่ ขอเชิญท่านเลขานุการสภาฯ ครับ |
| นายกะหรีม กายแก้วเลขานุการสภาฯ | ขอบคุณครับท่านประธานสภาฯ กระผมได้ตรวจดูจำนวนสมาชิกสภา อบต.แล้ว มีจำนวน 15 ท่าน ครบองค์ประชุมครับ |
| นายเกษม จิตร์ถาวรประธานสภาฯ | ขอขอบคุณท่านเลขานุการสภาฯ ต่อไปให้สมาชิกสภา อบต.ลงมติร่างข้อบัญญัติงบประมาณรายจ่าย ประจำปีงบประมาณ พ.ศ.2565 วาระแรก ขั้นรับหลักการ สมาชิกสภาฯ ท่านใดเห็นควรว่าให้รับหลักการร่างข้อบัญญัติงบประมาณรายจ่ายประจำปี งบประมาณ พ.ศ. 2565 โปรดยกมือครับ |
| ที่ประชุม | มีมติรับหลักการ .......14...... เสียงไม่รับหลักการ .........-........ เสียงงดออกเสียง ..........1........ เสียง |
| นายเกษม จิตร์ถาวรประธานสภาฯ | สรุปว่าที่ประชุมมีมติรับหลักการร่างข้อบัญญัติงบประมาณรายจ่าย ประจำปีงบประมาณ พ.ศ. 2565 ตามร่างข้อบัญญัติงบประมาณรายจ่าย ประจำปีงบประมาณ พ.ศ. 2565 ที่ท่านนายกองค์การบริหารส่วนตำบลเสนอ ต่อไปขอเชิญเลขานุการสภาฯ ชี้แจงระเบียบกฎหมายการแปรญัตติ ขอเชิญครับ |
| นายกะหรีม กายแก้วเลขานุการสภาฯ | เรียนท่านประธานสภาฯ ผู้บริหาร และสมาชิกสภา อบต. ทุกท่าน กระผมขอขอชี้แจงระเบียบกฎหมายการแปรญัตติ ตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ. 2547 แก้ไขเพิ่มเติมถึง ฉบับที่ 2 พ.ศ. 2554 ข้อ (45) วรรคสาม ญัตติร่างข้อบัญญัติงบประมาณ จะพิจารณาสามวาระรวดเดียวไม่ได้ และในการพิจารณาวาระที่สอง ให้กำหนดระยะเวลาเสนอคำแปรญัตติไว้ไม่น้อยกว่ายี่สิบสี่ชั่วโมง นับแต่สภาท้องถิ่นมีมติรับหลักการแห่งข้อบัญญัติงบประมาณนั้นข้อ (49) วรรคหนึ่ง ญัตติร่างข้อบัญญัติที่สภาท้องถิ่นลงมติรับหลักการแล้ว ถ้าจะต้องส่งให้คณะกรรมการแปรญัตติพิจารณา ให้ประธานสภาท้องถิ่นส่งร่างข้อบัญญัตินั้นไปให้คณะกรรมการแปรญัตติพิจารณาโดยละเอียด และที่ประชุมสภาท้องถิ่นจะต้องกำหนดระยะเวลาเสนอคำแปรญัตติต่อคณะกรรมการแปรญัตติด้วย ข้อ (59) การแปรญัตติร่างข้อบัญญัติงบประมาณ จะกระทำได้เฉพาะการขอลดรายจ่ายหรือขอลดจำนวนเงินที่ขออนุญาตจ่าย และต้องมีจำนวนสมาชิกสภาท้องถิ่นรับรองเช่นเดียวกับการเสนอญัตติ คำแปรญัตติให้เสนอล่วงหน้าเป็นหนังสือต่อประธานคณะกรรมการแปรญัตติภายในระยะเวลาที่สภาท้องถิ่นกำหนดตามข้อ 45 วรรคสาม และข้อ 49 วรรคหนึ่ง ข้อ (60) ห้ามไม่ให้แปรญัตติรายจ่ายขึ้นใหม่หรือเพิ่มเติมรายจ่าย หรือเปลี่ยนแปลงความประสงค์ของจำนวนเงินที่ขออนุมัติจ่าย เว้นแต่จะได้รับคำรับรองจากผู้บริหารท้องถิ่น หรือคำแปรญัตตินั้น ผู้บริหารท้องถิ่นเป็นผู้แปรญัตติ ข้อ (61) ห้ามไม่ให้แปรญัตติในรายการและจำนวนเงินซึ่งมีข้อผูกพันอย่างใดอย่างหนึ่งดังต่อไปนี้1) ดอกเบี้ยและเงินส่งใช้ต้นเงินกู้2) รายจ่ายซึ่งเป็นจำนวนเงินที่ต้องจ่ายตามกฎหมายถ้ามีปัญหาว่ารายจ่ายรายการใดมีข้อผูกพันตามวรรคหนึ่งหรือไม่ ให้ประธานสภาท้องถิ่นเป็นผู้วินิจฉัยชี้ขาด ส่วนการแต่งตั้งคณะกรรมการแปรญัตติ ตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ. 2547 แก้ไขเพิ่มเติมถึง (ฉบับที่ 2) พ.ศ. 2554 ข้อ 103 คณะกรรมการสภาท้องถิ่นมี 2 ประเภท คือ(1) คณะกรรมการสามัญ ประกอบด้วย สมาชิกสภาท้องถิ่นมีจำนวนไม่น้อยกว่าสามคนแต่ไม่เกินเจ็ดคน(2) คณะกรรมการวิสามัญ ประกอบด้วย สมาชิกสภาท้องถิ่นหรือบุคคลที่ไม่ได้เป็นสมาชิกสภาท้องถิ่นมีจำนวนไม่น้อยกว่าสามคนแต่ไม่เกินเจ็ดคน ข้อ 105 (3) คณะกรรมการแปรญัตติร่างข้อบัญญัติ ข้อ 107 ภายใต้ข้อบังคับข้อ 103 วิธีเลือกคณะกรรมการสภาท้องถิ่น ให้สมาชิกสภาท้องถิ่นหรือผู้บริหารท้องถิ่นเสนอชื่อสมาชิกสภาท้องถิ่นหรือบุคคลที่ไม่ได้เป็นสมาชิกสภาท้องถิ่นแล้วแต่กรณี ในกรณีที่ สมาชิสภาท้องถิ่นเป็นผู้เสนอต้องมีสมาชิกสภาท้องถิ่นรับรองไม่น้อยกว่า สองคน ส่วนกรณีที่ผู้บริหารท้องถิ่นเป็นผู้เสนอไม่ต้องมีผู้รับรองการเสนอชื่อให้เสนอได้โดยไม่จำกัดจำนวน เว้นแต่ที่ประชุมมีมติเป็นอย่างอื่น และให้นำวิธีการเลือกตามข้อ 12 มาใช้บังคับโดยอนุโลมข้อ 109 การนัดประชุมและการเปิดประชุมคณะกรรมการสภาท้องถิ่นครั้งแรก ให้เป็นหน้าที่ของเลขานุการสภาท้องถิ่นให้คณะกรรมการสภาท้องถิ่นคณะหนึ่ง ๆ เลือกประธานกรรมการและเลขานุการจากกรรมการสภาท้องถิ่นคณะนั้น ๆ ในการประชุมคณะกรรมการสภาท้องถิ่นต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด จึงจะเป็นองค์ประชุม มติของคณะกรรมการสภาท้องถิ่นให้ถือเสียงข้างมาก กรณีคะแนนเสียงเท่ากันให้ประธานกรรมการออกเสียงชี้ขาด กระผมขอชี้แจงแต่เพียงแค่นี้ และหากสมาชิกจะซักถามเพิ่มเติมก็ขอเชิญซักถามได้ ขอขอบคุณครับท่านประธานสภาฯ |
| นายเกษม จิตร์ถาวรประธานสภาฯ | ขอขอบคุณเลขานุการสภาฯ มีสมาชิกสภาอบต. ท่านใดจะซักถามเพิ่มเติมอีกหรือไม่ ขอเชิญครับ  |
| ที่ประชุม |  - ไม่มี -  |
| นายเกษม จิตร์ถาวรประธานสภาฯ | เมื่อไม่มีต่อไปเป็นการเลือกกรรมการขั้นแปรญัตติ กระผมขอให้สมาชิกสภา อบต.เสนอว่า จะแต่งตั้งคณะกรรมการแปรญัตติ จำนวนเท่าไหร่ ซึ่งระเบียบกำหนดไว้ว่าไม่น้อยกว่า 3 ท่าน แต่ไม่เกิน 7 ท่าน พร้อมผู้รับรอง กระผมขอเชิญสมาชิกสภา อบต.เสนอ ขอเชิญครับ  |
| นายโดยรอหมาน วงหัสสมาชิกสภาฯ หมู่ที่ 6 | เรียนท่านประธานสภาฯ ที่เคารพ ผู้บริหาร และสมาชิกสภาอบต. ทุกท่าน กระผม นายโดยรอหมาน วงหัส สมาชิกสภาฯ หมู่ที่ 6 ขอเสนอคณะกรรมการแปรญัตติ จำนวน 3 ท่านครับ ขอขอบคุณครับ  |
| นายเกษม จิตร์ถาวรประธานสภาฯ | ขอผู้รับรอง 2 ท่านครับ  |
| นายกอเดช จิตจารักษ์สมาชิกสภาฯ หมู่ที่ 6 | กระผมนายกอเดช จิตร์จารักษ์ สมาชิกสภาฯ หมู่ที่ 6 ขอรับรองครับ  |
| นายไชยรัตน์ ดาราไกสมาชิกสภาฯ หมู่ที่ 6  | กระผมนายไชยรัตน์ ดาราไก สมาชิกสภาฯ หมู่ที่ 3 ขอรับรองครับ  |
| นายเกษม จิตร์ถาวรประธานสภาฯ | มีใครจะเสนอเป็นอย่างอื่นอีกบ้างครับ ขอเชิญสมาชิกฯ เสนอครับ  |
| ที่ประชุม | - ไม่มี - |
| นายเกษม จิตร์ถาวรประธานสภาฯ | เมื่อไม่มี สรุปว่าคณะกรรมการแปรญัตติเสนอเลือก 3 ท่าน ต่อไป ขอเชิญสมาชิกสภา อบต. เสนอชื่อคณะกรรมการแปรญัตติ ทีละตำแหน่ง ขอเชิญครับ |
| นายเกษม จิตร์ถาวรประธานสภาฯ | ขอเชิญสมาชิกสภาฯ เสนอชื่อคณะกรรมการแปรญัตติ คนที่ 1 ครับ  |
| นายอารีส รับไทรทองสมาชิกสภาฯ หมู่ที่ 4 | เรียนท่านประธานสภาฯ ที่เคารพ กระผมนายอารีส รับไทรทอง สมาชิกสภาฯ หมู่ที่ 4 ขอเสนอนายกอเดช จิตจารักษ์ สมาชิกสภาฯ หมู่ที่ 6 เป็นคณะกรรมการแปรญัตติ คนที่ 1 ครับ  |
| นายเกษม จิตร์ถาวรประธานสภาฯ | กระผมขอผู้รับรอง 2 ท่านครับ  |
| นายอุดมศักดิ์ ปรางเพ็ชร สมาชิกสภาฯ หมู่ที่ 9  | กระผมนายอุดมศักดิ์ ปรางเพ็ชร สมาชิกสภาฯ หมู่ที่ 9 ขอรับรองครับ  |
| นายหมาน บุญมาศ สมาชิกสภาฯ หมู่ที่ 3  | กระผมนายหมาน บุญมาศ สมาชิกสภาฯ หมู่ที่ 3 ขอรับรองครับ  |
| นายเกษม จิตร์ถาวรประธานสภาฯ | มีสมาชิกสภาฯ จะเสนอท่านอื่นอีกหรือไม่ครับ ขอเชิญครับ |
| ที่ประชุม |  - ไม่มี - |
| นายเกษม จิตร์ถาวรประธานสภาฯ | เมื่อไม่มี สรุปว่าที่ประชุมมีมติเลือก นายกอเดช จิตจารักษ์ สมาชิกสภาฯ หมู่ที่ 6 เป็นกรรมการแปรญัตติ คนที่ 1 และมีผู้รับรองถูกต้อง กระผมขอเชิญสมาชิกสภาฯ เสนอชื่อคณะกรรมการแปรญัตติ คนที่ 2 ต่อเลยครับ |
| นายรุ่ม สิทธิฤกษ์ สมาชิกสภาฯ หมู่ที่ 2 | เรียนท่านประธานสภาฯ ที่เคารพ กระผมนายรุ่ม สิทธิฤกษ์ สมาชิกสภาฯ หมู่ที่ 2 ขอเสนอนายหราด แย่งคุณเชาว์ สมาชิกสภาฯ หมู่ที่ 1 เป็นคณะกรรมการแปรญัตติ คนที่ 2 ครับ  |
| นายเกษม จิตร์ถาวรประธานสภาฯ | กระผมขอผู้รับรอง 2 ท่านครับ  |
| นายโดยรอหมาน วงหัสสมาชิกสภาฯ หมู่ที่ 6  | กระผมนายโดยรอหมาน วงหัส สมาชิกสภาฯ หมู่ที่ 6 ขอรับรองครับ  |
| นายยุโสบ รักดี สมาชิกสภาฯ หมู่ที่ 8  | กระผมนายยุโสบ รักดี สมาชิกสภาฯ หมู่ที่ 8 ขอรับรองครับ  |
| นายเกษม จิตร์ถาวรประธานสภาฯ | มีสมาชิกสภาฯ จะเสนอท่านอื่นอีกหรือไม่ครับ ขอเชิญครับ |
| ที่ประชุม |  - ไม่มี - |
| นายเกษม จิตร์ถาวรประธานสภาฯ | เมื่อไม่มี สรุปว่าที่ประชุมมีมติเลือก นายหราด แย่งคุณเชาว์ สมาชิกสภาฯ หมู่ที่ 1 เป็นคณะกรรมการแปรญัตติ คนที่ 2 และมีผู้รับรองถูกต้อง กระผมขอเชิญสมาชิกสภาฯ เสนอชื่อคณะกรรมการแปรญัตติ คนที่ 3 ต่อเลยครับ |
| นายไชยรัตน์ ดาราไก สมาชิกสภาฯ หมู่ที่ 3 | เรียนท่านประธานสภาฯ ที่เคารพ กระผมนายไชยรัตน์ ดาราไก สมาชิกสภาฯ หมู่ที่ 3 ขอเสนอนายยุโสบ รักดี สมาชิกสภาฯ หมู่ที่ 8 เป็นคณะกรรมการแปรญัตติ คนที่ 3 ครับ  |
| นายอานนท์ ทองเสภี สมาชิกสภาฯ หมู่ที่ 7  | กระผมนายอานนท์ ทองเสภี สมาชิกสภาฯ หมู่ที่ 7 ขอรับรองครับ  |
| นายอิสมะแอน ธานมาศ สมาชิกสภาฯ หมู่ที่ 5  | กระผมนายอิสมะแอน ธานมาศ สมาชิกสภาฯ หมู่ที่ 5 ขอรับรองครับ  |
| นายเกษม จิตร์ถาวรประธานสภาฯ | มีสมาชิกสภาฯ จะเสนอท่านอื่นอีกหรือไม่ครับ ขอเชิญครับ |
| ที่ประชุม |  - ไม่มี - |
| นายเกษม จิตร์ถาวรประธานสภา | เมื่อไม่มี สรุปว่าที่ประชุมมีมติเลือก นายยุโสบ รักดี สมาชิกสภาฯ หมู่ที่ 8 เป็นกรรมการแปรญัตติ คนที่ 3 และมีผู้รับรองถูกต้อง  |
| นายเกษม จิตร์ถาวรประธานสภาฯ | กระผมก็ขอสรุปว่าที่ประชุมมีมติเลือกคณะกรรมการแปรญัตติ จำนวน 3 ท่าน ดังนี้คณะกรรมการแปรญัตติ คนที่ 1 นายกอเดช จิตจารักษ์ สมาชิกสภาฯ หมู่ที่ 6คณะกรรมการแปรญัตติ คนที่ 2 นายหราด แย่งคุณเชาว์ สมาชิกสภาฯ หมู่ที่ 1คณะกรรมการแปรญัตติ คนที่ 3 นายยุโสบ รักดี สมาชิกสภาฯ หมู่ที่ 8 ต่อไป ขอเชิญเลขานุการสภาฯ นัดประชุมคณะกรรมกรรมการแปรญัตติครับ  |
| นายกะหรีม กายแก้วเลขานุการสภาฯ  | เรียนท่านประธานสภาฯ สมาชิกสภาฯ และคณะผู้บริหารฯ กระผมขอนัดประชุมคณะกรรมการแปรญัตติ เพื่อคัดเลือกประธานกรรมการและเลขานุการ ในวันที่ 20 สิงหาคม 2564 เวลา 13.30 น. ณ ห้องประชุมสภาองค์การบริหารส่วนตำบล นาเคียนครับ ขอบคุณครับ  |
| นายเกษม จิตร์ถาวรประธานสภาฯ | ต่อไปขอให้สมาชิกสภาฯ กำหนดระยะเวลาเสนอคำแปรญัตติด้วยครับ ซึ่งจะต้องกำหนดไม่น้อยกว่า 24 ชั่วโมงครับ ขอเชิญครับ  |
| นายอานนท์ ทองเสภี สมาชิกสภาฯ หมู่ที่ 7 | กระผมนายอานนท์ ทองเสภี สมาชิกสภาฯ หมู่ที่ 7 ขอเสนอระยะเวลาดังนี้วันที่ 21 สิงหาคม 2564 เวลา 08.30 – 16.30 น.วันที่ 22 สิงหาคม 2564 เวลา 08.30 – 16.30 น.วันที่ 23 สิงหาคม 2564 เวลา 08.30 – 16.30 น. ครับ  |
| นายเกษม จิตร์ถาวรประธานสภาฯ | กระผมขอผู้รับรอง 2 ท่านครับ  |
| นายหราด แย่งคุณเชาว์สมาชิกสภาฯ หมู่ที่ 1 | กระผมนายหราด แย่งคุณเชาว์ สมาชิกสภาฯ หมู่ที่ 1 ขอรับรองครับ |
| นายรุ่ม สิทธิฤกษ์ สมาชิกสภาฯ หมู่ที่ 2 | กระผมนายรุ่ม สิทธิฤกษ์ สมาชิกสภาฯ หมู่ที่ 2 ขอรับรองครับ |
| นายเกษม จิตร์ถาวรประธานสภาฯ | มีสมาชิกสภาฯ จะเสนอ วัน - เวลาอื่นอีกหรือไม่ครับ ขอเชิญครับ  |
| ที่ประชุม  | - ไม่มี - |
| นายเกษม จิตร์ถาวรประธานสภาฯ | เมื่อไม่มี สรุปว่าที่ประชุมมีมติเสนอคำแปรญัตติ วันที่ 21 สิงหาคม 2564 เวลา 08.30 – 16.30 น.วันที่ 22 สิงหาคม 2564 เวลา 08.30 – 16.30 น.วันที่ 23 สิงหาคม 2564 เวลา 08.30 – 16.30 น. ซึ่งมีผู้รับรองถูกต้อง กระผมขอนัดประชุมสภาฯ ในวาระที่ 2 การแปรญัตติ และวาระที่ 3 ขั้นลงมติ ในวันจันทร์ที่ 30 สิงหาคม 2564 เวลา 10.00 น. ณ ห้องประชุมสภาองค์การบริหารส่วนตำบลนาเคียน และจะแจ้งให้ทราบเป็นหนังสืออีกครั้ง  |
| นายเกษม จิตร์ถาวรประธานสภาฯ | ต่อไปเข้าสู่ระเบียบวาระที่ 5 เรื่องอื่นๆ  |
| **ระเบียบวาระที่ ๕**  | **เรื่องอื่นๆ** |
| นายเกษม จิตร์ถาวรประธานสภาฯ | ไม่ทราบว่าสมาชิกท่านใดมีเรื่องอะไรที่เสนอ ปรึกษาหารือในที่ประชุมบ้างครับ ขอเชิญครับ  |
| นายรุ่ม สิทธิฤกษ์สมาชิกสภาฯ หมู่ที่ 2 | เรียนท่านประธานสภาฯ คณะผู้บริหารฯ และสมาชิกสภาฯ ทุกท่าน กระผมขอเสนอเรื่องการตัดกิ่งไม้ ซอยสุวินัย หมู่ที่ 2 กิ่งไม้ได้ล้นออกมานอกถนนครับ ส่วนที่วัดโคกสะท้อนที่ติดค้างอยู่ ขอให้ดำเนินการให้ด้วยครับ  |
| นายเกษม จิตร์ถาวรประธานสภาฯ | กระผมขอขอบคุณนายรุ่ม สิทธิฤกษ์ สมาชิกสภาฯ หมู่ที่ 2 ครับ ไม่ทราบท่านใดจะเพิ่มเติมเรื่องไหนอีกบ้างครับ ขอเชิญสมาชิกสภาฯ หมู่ที่ 9 ครับ  |
| นายอุดมศักดิ์ ปรางเพ็ชรสมาชิกสภาฯ หมู่ที่ 9  | เรียนท่านประธานสภาฯ คณะผู้บริหารฯ และสมาชิกสภาฯ ทุกท่าน กระผมขอเสนอเรื่องชุดเครื่องแบบของ อปพร. ขณะนี้ชุดเครื่องแบบของ อปพร.ได้ชำรุดเสียหายเพราะได้ผ่านการใช้งานมา 10 กว่าปี จึงทำให้ อปพร.ไม่ได้มาร่วมปฎิบัติงานครับ หากมีงบประมาณเพียงพอ ขอให้พิจารณาจัดซื้อเครื่องแบบ อปพร. ใหม่ให้ด้วยครับ ฝากท่านประธานสภาฯ ถึงท่านนายกฯ ให้ด้วยครับ ขอบคุณครับ  |
| นายเกษม จิตร์ถาวรประธานสภาฯ | กระผมขอขอบคุณนายอุดมศักดิ์ ปรางเพ็ชร สมาชิกสภาฯ หมู่ที่ 9 ครับ ไม่ทราบท่านใดจะเพิ่มเติมเรื่องไหนอีกบ้างครับ ขอเชิญสมาชิกสภาฯ หมู่ที่ 8 ครับ  |
| นายยุโสบ รักดีสมาชิกสภาฯ หมู่ที่ 8 | เรียนท่านประธานสภาฯ คณะผู้บริหารฯ และสมาชิกสภาฯ ทุกท่าน กระผม นายยุโสบ รักดี สมาชิกสภาฯ หมู่ที่ 8 ขอเสนอ1. เรื่องน้ำประปา ตำบลนาเคียนมีระบบผลิตน้ำประปาประมาณ 20 จุด แต่น้ำไม่เพียงพอต่อการใช้งาน ส่วนการทำงานของพนักงานบางท่านไม่รับโทรศัพท์ ประชาชนได้มาร้องเรียนครับ ซึ่งพนักงานของ อบต.นาเคียนมีจำนวนมาก อยากให้พนักงานทำงานให้เต็มที่ เมื่อประชาชนได้ร้องเรียนมาก็จะต้องรับฟังปัญหา เพราะประชาชนคอยจับตามองอยู่ 2. เรื่องการทำงานผู้รับเหมา ถ้าหากผู้รับเหมารับงานของ อบต.นาเคียน แล้วมีฝุ่น ฟุ้งกระจายก็ควรจะนำรถน้ำไปราดหรือทำความสะอาดเพื่อไม่ให้ฝุ่นฟุ้งกระจาย 3. เรื่องกลุ่มอาชีพตำบลนาเคียน ในแต่ละปี อบต. ได้สนับสนุนงบประมาณกลุ่มละ 20,000.-บาท แต่การปฎิบัติงานของกลุ่มอาชีพควรจะทำประโยชน์ให้กับ อบต. นาเคียนรวมทั้งเกิดประโยชน์กับพื้นที่และมีผลงานของกลุ่มเป็นที่ประจักษ์ให้มาขึ้นครับ 4. เรื่องโควิด – 19 การกักตัวของประชาชนแต่ละครัวเรือนจะต้องใช้งบประมาณจำนวนมาก เมื่อก่อนให้ครัวเรือนละ 3,000 บาท แต่ขณะนี้ได้แจกจ่ายถุงยังชีพ กระผมคิดว่าการปฎิบัติควรจะเสมอภาคครับ ถ้าหากงบประมาณไม่เพียงพอ ก็ควรจะปรึกษาหารือกันครับ เพราะโรคโควิด – 19 ไม่รู้จะหมดเมื่อไหร่ครับ กระผมมีเรื่องจะปรึกษาเพียงแค่นี้ครับ ขอบคุณครับ  |
| นายเกษม จิตร์ถาวรประธานสภาฯ | กระผมขอขอบคุณนายยุโสบ รักดี สมาชิกสภาฯ หมู่ที่ 8 ครับ ไม่ทราบท่านใดจะเพิ่มเติมเรื่องไหนอีกบ้างครับ ขอเชิญสมาชิกสภาฯ หมู่ที่ 5 ครับ  |
| นายอิสมะแอน ธานมาศสมาชิกสภาฯ หมู่ที่ 5 | เรียนท่านประธานสภาฯ คณะผู้บริหารฯ และสมาชิกสภาฯ ทุกท่าน กระผมขอเสนอเรื่องรถเก็บขยะ ขอให้รีบดำเนินการซ่อมรถเก็บขยะด้วยครับ ถ้าหากร้านซ่อมที่ซ่อมอยู่ไม่สามารถซ่อมได้ ขอให้หาร้านซ่อมอื่นครับ ขอบคุณครับ  |
| นายเกษม จิตร์ถาวรประธานสภาฯ | กระผมขอขอบคุณนายอิสมะแอน ธานมาศ สมาชิกสภาฯ หมู่ที่ 5 ครับ ไม่ทราบท่านใดจะเพิ่มเติมเรื่องไหนอีกบ้างครับ ขอเชิญสมาชิกสภาฯ หมู่ที่ 6 ครับ  |
| นายโดยรอหมาน วงหัสสมาชิกสภาฯ หมู่ที่ 6 | เรียนท่านประธานสภาฯ คณะผู้บริหารฯ สมาชิกสภาฯ และผู้เข้าร่วมประชุมทุกท่าน กระผมนายโดยรอหมาน วงหัส สมาชิกสภาฯ หมู่ที่ 6 เรื่องหน้าที่และอำนาจจะต้องมีการหารือเพื่อประโยชน์ของประชาชน ผมได้เสนอผ่านประธานสภาฯ ให้นายกฯ ช่วยตอบคำถามในการหารือเรื่องต่างๆ เพื่อแก้ไขปัญหาให้กับหมู่บ้าน ซึ่งสมาชิกสภาฯได้เสนอเรื่องต่างๆ ไป 2 รอบแล้ว ครั้งนี้ขอให้นายกช่วยตอบคำถามด้วย ในส่วนของเรื่องข้อบัญญัติ ขั้นรับหลักการ ในทุก ๆ ปีข้อบัญญัติเหมือนเดิมทุกครั้ง สถานการณ์ของโลกเปลี่ยนแต่ข้อบัญญัติไม่เคยเปลี่ยน เรื่องโควิด – 19 เป็นปัญหาระดับประเทศและระดับโลก ถ้าหากไม่มีงบประมาณที่ชัดเจน จะทำให้เรื่องดังกล่าวติดขัด ผมคิดว่าควรหาแนวทางและปรึกษาหารือร่วมกันในการตั้งรับและแก้ไขปัญหาที่จะเกิดขึ้นเพื่อ ตั้งงบประมาณให้เพียงพอครับ 2. เรื่องน้ำประปาของหมู่บ้านตำบลนาเคียน อยากให้มีการชี้แจงว่ามีระบบประปาจำนวนกี่แห่ง และใช้น้ำไปจำนวนเท่าไหร่ต่อวัน และจะต้องสร้างอีกเท่าไหร่เพื่อให้เพียงพอกับประชาชนในหมู่บ้านครับ ขอให้ผู้บริหารฯ ช่วยชี้แจงให้ทราบด้วยครับ ขอบคุณครับ  |
| นายเกษม จิตร์ถาวรประธานสภาฯ | ผมขอขอบคุณนายโดยรอหมาน วงหัส สมาชิกสภาฯ หมู่ที่ 6 ต่อไปสมาชิกท่านใดจะเพิ่มเติมเรื่องไหนอีกบ้าง ขอเชิญครับ หากไม่มีท่านใดเสนออะไรแล้ว ผมขอเชิญผู้บริหารฯ ชี้แจงที่สมาชิกสภาฯ ได้ซักถามครับ ขอเชิญครับ  |
| นายจรรยา ตัดสายชลนายก อบต. | เรียนท่านประธานสภาฯ สมาชิกสภาฯ ทุกท่าน กระผมขอขอบคุณสมาชิกสภาฯ ที่ได้ประชุมอนุมัติรับหลักการร่างข้อบัญญัติงบประมาณรายจ่ายประจำปี 2565 ครับ ขอบคุณสมาชิกสภาฯ ทุกท่านที่ได้นำเสนอเรื่องต่างๆ เรื่องที่สมาชิกสภาฯ หมู่ที่ 2 หมู่ที่ 9 หมู่ที่ 8 หมู่ที่ 5 และหมู่ที่ 6 ปัญหารายละเอียดที่สมาชิกสภาฯ ได้นำเสนอมมาผมจะเรียกเจ้าหน้าที่มาพูดคุยเพื่อแก้ปัญหาให้ครับ ผมขอเพิ่มเติม เกี่ยวกับการจัดทำข้อบัญญัติงบประมาณประจำปี 2565 หลักคิดและหลักการในการจัดทำข้อบัญญัติงบประมาณ จะต้องอยู่ภายใต้ระเบียบกฎหมายและภายใต้อำนาจหน้าที่ขององค์กรปกครองส่วนท้องถิ่น ซึ่งหลักการกระจายอำนาจและหน้าที่ของ อปท. มีข้อจำกัด ซึ่งผมอยากจะดำเนินการทุกเรื่องในฐานะนักการเมือง แต่จะต้องกลับมาดูอำนาจและหน้าที่ขององค์กรปกครองส่วนท้องถิ่น การจัดทำข้อบัญญัติงบประมาณ ภายใต้หลักที่รัฐกำหนดให้ทั้งหมด โดยเฉพาะโครงสร้างพื้นฐาน งบลงทุนต้องมีไม่น้อยกว่า 10 เปอร์เซ็นต์ ผมอยากจะตั้งงบเพื่อช่วยเหลือผู้ประสบภัย แต่ไม่สามารถที่จะทำได้ ส่วนวิธีคิดในการจัดข้อบัญญัติงบประมาณ รัฐกำหนดให้เท่าไหร่ก็ทำได้เท่านั้นครับ ในขณะนี้สถานการณ์ของโลก โรคโควิด – 19 ระบาด ไม่ทราบว่าวันไหนโรคโควิด - 19 จะหมดไป เมื่อเกิดโรคระบาดกระทรวงสาธารณสุข กระทรวงมหาดไทย ทุกกระทรวงเป็นผู้สั่งการ กระทรวงมหาดไทยเป็นผู้กำกับดูแล อปท. โดยสั่งการให้ อปท. ดำเนินการ แต่จะมีขอบเขตภารกิจที่สามารถดำเนินการเองได้ ไม่ได้มีอำนาจที่จะดำเนินการได้ทุกเรื่อง แต่สำหรับภารกิจที่สามารถกระทำได้ ทาง อบต.ก็จะดำเนินการอย่างเต็มที่ ตามสถานะการเงินการคลังของ อบต.แต่กระผมขอชี้แจงรายละเอียดเพียงเท่านี้ครับ ขอบคุณครับ  |
| นายเกษม จิตร์ถาวรประธานสภาฯ | กระผมขอขอบคุณท่านนายก อบต. ที่ได้ชี้แจงรายละเอียด ถ้าไม่มีเรื่องอะไรแล้ว กระผมขอปิดการประชุมครับ |

**ปิดประชุม** เวลา.........11.35................น.

 (ลงชื่อ) กะหรีม กายแก้ว ผู้จดบันทึกรายงานการประชุม

 (นายกะหรีม กายแก้ว)

 เลขานุการสภาองค์การบริหารส่วนตำบลนาเคียน

 วันที่ 20 สิงหาคม 2564

(ลงชื่อ) ยุโสบ รักดี ผู้ตรวจรายงานการประชุม

 (นายยุโสบ รักดี)

สมาชิกสภาองค์การบริหารส่วนตำบลนาเคียน หมู่ที่ 8

 วันที่ 20 สิงหาคม 2564

(ลงชื่อ) โดยรอหมาน วงหัส ผู้ตรวจรายงานการประชุม

 (นายโดยรอหมาน วงหัส)

สมาชิกสภาองค์การบริหารส่วนตำบลนาเคียน หมู่ที่ 6

 วันที่ 20 สิงหาคม 2564

(ลงชื่อ) อานนท์ ทองเสภี ผู้ตรวจรายงานการประชุม

 (นายอานนท์ ทองเสภี)

สมาชิกสภาองค์การบริหารส่วนตำบลนาเคียน หมู่ที่ 7

 วันที่ 20 สิงหาคม 2564

(ลงชื่อ) เกษม จิตร์ถาวร ผู้รับรองรายงานการประชุม

 (นายเกษม จิตร์ถาวร)

ประธานสภาองค์การบริหารส่วนตำบลนาเคียน ได้รับรองรายงานการประชุมสภา สมัยสามัญ สมัยที่ 3 (ครั้งที่ 1) เมื่อวันที่ 20 สิงหาคม 2564

 **ตรวจถูกต้อง**